સાઇકલ પર સવાર થઈને કૃષ્ણના સખા સુદામા સરખા એક દુબેજી કે ચુબેજી પીતાંબર અને કફની ધારણ કરીને આવી લાગ્યા. સાઈકલ પર ઊંચા થઈને ફૂલ ચૂંટવા લાગ્યા. મેં કહ્યું, ‘કદમ્બનાં ફૂલો’ એમનો વાક્પ્રવાહ શરૃ થઈ ગયો. ‘હાજી! એ તો કૃષ્ણ કનૈયા કા પ્રિય વૃક્ષ હૈ!’ યહાં તો ઈસે કોઈ પહેચાનતા તક નહીં! અરે, હમે ફૂલ ભી નહીં તોડને દેંગે એ લોગ તો? મને ફૂલો ઉપરાંત કળી તથા ફૂલો ભરી એક ડાળી તોડી આપી! હું તો જાણે માલામાલ થઈ ગયો. આટલી સમૃદ્ધિ મારી પાસે કદી આવી છે ખરી? મારું મન પ્રેમથી ભરાઈ આવ્યું.